《梁宣明二帝陵》
宋代·刘摰

侯景沦江左，湘东复有梁。经纶钟厄会，祸乱发诸王。

忍死瞻姑熟，寻戈起岳阳。车书千里蹙，符数百洲亡。

二主非神武，开基挟北强。中兴乖晋睿，惭德肖吴光。

历闰天馀气，蛙鸣井底乡。快心真噬腊，覆手已牵羊。

臣妾随三纪，圭裘隘一方。故都终契阔，宗祀各悲凉。

双冢留衰楚，遗孙盛有唐。神灵依古刹，云木抱回冈。

野火穹碑断，秋风蔓草黄。樵童雍门叹，穗帐魏台荒。

天地双车毂，兴亡一酒觞。冥然无足吊，幽思漫徜徉。